《释枯林铁如意歌》
元代·刘诜

君不是金谷园中石季伦，明珠买妾长安春。锦丝帏障轻一世，珊瑚高株碎如尘。

又不是黄鹤楼边王处仲，万骑上流纵驰鞚。狂酾千石发浩歌，唾壶敲碎天为动。

君是天台丞相之嫡孙，胸中八九吞昆崙。少年宝玦落荆棘，再拜禅林依世尊。

手持铁如意，笑傲典午二豪之富贵。良工精发生碧花，古制蝉螭隐元气。

木杯不用轻大江，蛟鲸辟易冯夷僵。蓟门骏马疾秋鹘，飞箭穿髀心如忘。

谈经说史似支遁，四座公卿逊高论。古来豪杰多窜托，槁面布衫尘土混。

画兰千纸生秋风，赋诗万卷老愈工。承平智策无所用，落魄行遍江湖中。

嗟哉尔之如意兮，不愿为大梁游侠之袖椎。宁落为许行耕野之锄犁，宝光发匣闾里怪。

珍重深藏莫轻卖，君不见干将莫邪困丰城。化为两龙飞去延平津，利器不识空有神。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。